El Bus de la Llengua visita Llíria els dies 14 i 15 de setembre
12 de setembre de 2018

La llengua valenciana és la protagonista del Bus de la Llengua, un projecte llançat per la Direcció General de Política Lingüística que visita Llíria els pròxims 14 i 15 de setembre amb la col·laboració de la Regidoria de Promoció del Valencià. Xiquets, adolescents, adults i famílies senceres podran acostar-se a la plaça Major per aprendre i divertir-se amb totes les activitats i jocs d’este autobús descapotable.

La campanya de la Conselleria d’Educació, Investigació, Cultura i Esport presenta cinc tallers o jocs que busquen impulsar l’ús del valencià en totes les edats. Els tallers, enfocats a diferents nivells des de l’educació primària fins a la formació universitària,  tenen un vessant lúdic amb el valencià com a element protagonista. A més d’aprendre i de reforçar aspectes lingüístics, les activitats avaluaran les persones participants en matèries tan diverses com ara la gastronomia, la geografia o la cultura de la Comunitat Valenciana.

La jornada de divendres el Bus de la Llengua rebrà estudiants dels diferents centres educatius de Llíria, i a partir de les 13.30 hores estarà obert al públic en general fins a les 16 hores. El dissabte 15 de setembre el bus estarà obert en horari de 12 a 14 i de 15 a 20 hores per a totes aquelles famílies que vulguen aprendre i divertir-se juntes.

Llíria és sols una de les més del centenar de parades del Bus de la Llengua que recorre els municipis de la Comunitat Valenciana des del mes de març. Este projecte, que s’inclou dins de la campanya de la Conselleria ‘Sempre teua’, aposta per la diversitat lingüística i la cohesió social com a valors bàsics per a l’assoliment de l’equitat lingüística.